b"\n_START_ARTICLE_\nBertrand Delano\xc3\xab\n_START_SECTION_\nBiografia\n_START_PARAGRAPH_\nVa n\xc3\xa9ixer a Tun\xc3\xadsia en una fam\xc3\xadlia de pied-noir. El seu pare, August Delano\xc3\xab, era un ge\xc3\xb2metre ateu i la seva mare, Yvonne Delord, una infermera cat\xc3\xb2lica. La seva fam\xc3\xadlia paterna era origin\xc3\xa0ria de la badia de Saint-Malo i s'instal\xc2\xb7laren a Saint-Pierre-et-Miquelon, on hi nasqu\xc3\xa9 el seu avi patern. La seva mare era d'origen perigordi\xc3\xa0 per part de pare i angl\xc3\xa8s per part de mare._NEWLINE_Va cr\xc3\xa9ixer a Bizerta; quan tenia tretze anys els seus pares es van separar i va marxar amb la seva mare a Rod\xc3\xa9s (Avairon). Va estudiar dret en la Universitat de Tolosa de Llenguadoc I._NEWLINE_Els seus primers passos en la pol\xc3\xadtica els va fer als 23 anys, sent secretari de la F\xc3\xa9d\xc3\xa9ration des socialistes de l'Avairon, partit al que s'afili\xc3\xa0 el 1971._NEWLINE_Va ser escollit per primera vegada al consell de Par\xc3\xads en 1977 formant part d'una llista d'esquerres juntament amb Lionel Jospin, Claude Estier, Daniel Vaillant i el diputat comunista Louis Baillot. A les eleccions legislatives franceses de 1981 fou elegit diputat a l'Assemblea Nacional francesa per la circumscripci\xc3\xb3 de Montmartre (18\xc3\xa8 districte). A les eleccions legislatives franceses de 1986 intent\xc3\xa0 presentar-se per Aviny\xc3\xb3, per\xc3\xb2 fou rebutjat pels militants. No aconsegu\xc3\xad ser escollit a les eleccions de 1988 i 1993. En 1995 va ser escollit al Senat, i va ser secretari de la Commission des affaires \xc3\xa9trang\xc3\xa8res et de la d\xc3\xa9fense (Comissi\xc3\xb3 dels Afers exteriors i de Defensa). A les eleccions municipals de 1995 intent\xc3\xa0 disputar-li l'alcaldia de Par\xc3\xads a Jean Tiberi, per\xc3\xb2 fou derrotat.\n_START_SECTION_\nElecci\xc3\xb3 com a alcalde de Par\xc3\xads (mar\xc3\xa7 de 2001)\n_START_PARAGRAPH_\nEn les eleccions municipals franceses de 2001 va ser escollit alcalde de Par\xc3\xads gr\xc3\xa0cies a una situaci\xc3\xb3 excepcional. La seva elecci\xc3\xb3 va ser facilitada per la divisi\xc3\xb3 interna de la dreta, que va presentar dos candidats antagonistes, Jean Tiberi i Philippe S\xc3\xa9guin. _NEWLINE_Gr\xc3\xa0cies a una alian\xc3\xa7a amb Les Verts i amb el Partit Comunista Franc\xc3\xa8s (PCF), Bertrand Delano\xc3\xab va ser el candidat m\xc3\xa9s votat amb una mica m\xc3\xa9s del 48%, contra una mica m\xc3\xa9s del 50% dels sufragis aconseguits entre els dos candidats de la dreta. _NEWLINE_Bertrand Delano\xc3\xab va ser investit alcalde de Par\xc3\xads el 18 de mar\xc3\xa7 de 2001._NEWLINE_En 2008 va ser reelegit alcalde per majoria absoluta enfront de Fran\xc3\xa7oise de Panafieu, a qui va derrotar per un gran marge.\n_START_SECTION_\nHomosexualitat\n_START_PARAGRAPH_\nBertrand Delano\xc3\xab \xc3\xa9s fam\xc3\xb3s per ser el primer pol\xc3\xadtic franc\xc3\xa8s a declarar el seu homosexualitat, en una entrevista televisada en 1999. _NEWLINE_El 5d'octubre de 2002 fou apunyalat durant les festivitats de la primera Nuit Blanche\xe2\x80\x94 manifestaci\xc3\xb3 art\xc3\xadstica multidisciplin\xc3\xa0ria que dura una nit sencera, tots els museus i centres de cultura de Par\xc3\xads romanen oberts\xe2\x80\x94 a l'edifici de l'Ajuntament de Par\xc3\xads. El seu agressor, Azedine Berkane, un marginal desocupat, declar\xc3\xa0 a la policia que detestava \xc2\xabels pol\xc3\xadtics i els homosexuals\xc2\xbb per a explicar els fets. El 12 de gener de 2004 la just\xc3\xadcia el va sobreseir declarant que \xc2\xabel seu estat mental el feia penalment irresponsable\xc2\xbb, i fou confinat en un hospital psiqui\xc3\xa0tric."